ล้มคอมมิชชัน0% 8บล.สัญญาช่วยระบบรอดตาย
8 โบรกเกอร์ใหญ่ให้สัตยาบรรณ เลิกคอมมิชชัน 0% มาร์เก็ตติงเป็นไทปลดแอกหัก 25%
29 มี.ค. 2553

8 โบรกเกอร์ใหญ่ให้สัตยาบรรณ เลิกคอมมิชชัน 0% มาร์เก็ตติงเป็นไทปลดแอกหัก 25%
แหล่งข่าวจากโบรกเกอร์เปิดเผยว่า การประชุมสมาชิกสมาคมบริษัทหลักทรัพย์ (บล.) เมื่อวันศุกร์ที่ 26 มี.ค. ที่ผ่านมา ไม่มีการหารือและประเมินผลของการใช้ค่านายหน้าซื้อขายหลักทรัพย์ (คอมมิชชัน) แบบขั้นบันได แต่นางภัทธีรา ดิลกรุ่งธีระภพ นายกสมาคมมีการคุยกับโบรกเกอร์ที่มีส่วนแบ่งการตลาด (มาร์เก็ตแชร์) สูง 7-8 ราย และขอความร่วมมือให้เลิกการใช้คอมมิชชัน 0% ซึ่งทุกรายรับปากว่าจะยกเลิก
สำหรับวาระการยกเลิกการหักผลตอบแทนของเจ้าหน้าที่การตลาด (มาร์เก็ตติง) สัดส่วน 25% ของรายได้ที่ได้รับจากคอมมิชชันนั้นที่ประชุมมีมติยกเลิกแล้ว โดยจะเสนอเรื่องกลับไปที่ตลาดหลักทรัพย์ และให้โบรกเกอร์แต่ละรายควบคุมการทำหน้าที่ของมาร์เก็ตติง ในเรื่องการรับคำสั่งซื้อขายจากลูกค้าอย่างเคร่งครัด เช่น การบันทึกเทปคำสั่งซื้อขาย นอกจากนี้ ให้แต่ละบริษัทหลักทรัพย์ออกกฎระเบียบให้ชัดเจน เกี่ยวกับการจ่ายผลตอบแทนเป็นเงินเดือนกับคอมมิชชัน ระหว่างมาร์เก็ตติงที่รับอินเทนซีฟ กับผู้ที่สร้างเวล แมเนจเมนต์ 
ทั้งนี้ เนื่องจากมีโบรกเกอร์ขนาดใหญ่ร้องเรียนมาว่าจะรับผู้บริหารระดับสูง แต่ติดปัญหากฎเกณฑ์เก่า คือ ผู้จัดการสาขาเงินเดือนห้ามเกิน 1 แสนบาท/เดือน และโบนัสไม่เกิน 6% ของรายได้ที่สาขาหามาได้ ส่วนการหารือเรื่องการกำกับดูแลตัวเอง (SRO) นั้น ยังมีความเห็นที่แตกต่างกัน 
นายประเวช องอาจสิทธิกุล ผู้ช่วยเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า การยกเลิกหัก 25% เป็นเรื่องตกลงกันของบริษัทหลักทรัพย์กับมาร์เก็ตติง ซึ่งสำนักงาน ก.ล.ต. และโบรกเกอร์ได้หารือร่วมกันในการพยายามปรับเปลี่ยนวิธีการให้ผลตอบแทนมาร์เก็ตติงที่เกิดจากการปฏิบัติหน้าที่
“ก.ล.ต. ต้องการเห็นและเป็นเป้าหมายสูงสุด คือ การพัฒนาวิชาชีพของมาร์เก็ตติงไปสู่การพัฒนา การที่ดีในการให้บริการและการให้คำแนะนำ โดยมีเป้าหมายให้ลูกค้าได้รับความพึงพอใจสูงสุด”
สำหรับหลักการของ ก.ล.ต. คือ การควบคุมจิตสำนึกของมาร์เก็ตติง เสริมสร้างความรู้ให้กับตนเองในการนำเสนอสินค้า หรือเครื่องมือในการป้องกันความเสี่ยงของนักลงทุน เสนอบริการที่ดีให้กับลูกค้ามากขึ้น
“มาร์เก็ตติงถือเป็นกระบอกเสียง เป็นตัวกลางของบริษัท การเชียร์ลูกค้าซื้อๆ ขายๆ หาวอลุม ไม่นานลูกค้าก็หนี ขณะที่ตลาดทุนมีสินค้าที่หลากหลาย การให้บริการที่ดี ให้ลูกค้าได้รับความพึงพอใจ ซึ่งมาร์เก็ตติงที่มีคุณภาพนี้ต้องได้รับผลตอบแทนที่ดี” นายประเวช กล่าว